Moordverdagte wil nuwe regspan hêGerhard Jansen van Vuuren in die hooggeregshof in Johannesburg. (Foto: Anja van der Merwe/Maroela Media) Gerhard Jansen van Vuuren het Dinsdag in die hooggeregshof in Johannesburg aangedui dat hy ŉ private regsverteenwoordiger gaan aanstel. Jansen van Vuuren staan tereg op die moord van sy gewese meisie Andrea Venter (25). Jansen van Vuuren se regsverteenwoordiger, adv. Innocent Mthembu, het in die hof aangevoer sy kliënt wil ŉ regsverteenwoordiger van Middelburg, Mpumalanga, aanstel. ŉ Familielid het glo dié regsverteenwoordiger verwys. “Jansen van Vuuren het reeds ŉ afspraak om Vrydag met die nuwe regsverteenwoordiger te konsulteer,” het Mthembu in die hof gesê. Regter AJ Matjele het egter sekerheid geëis oor dié nuwe regsverteenwoordiger en die feit dat Jansen van Vuuren wel die regskoste sal kan betaal. “In belang van geregtigheid en om die saak nie verder te laat sloer nie, sal die beskuldigde Maandag saam met die nuwe voorgestelde regsverteenwoordiger in die hof verskyn. Hulle moet gereed wees sodat ons die saak kan voortsit,” het Matjele in die hof aangedui. Die staatsaanklaer, adv. Makwena Mokwatedi, het aangedui Jansen van Vuuren het reeds in die verlede ŉ paar keer van regsverteenwoordigers verander. ŉ Nuwe regshulp-advokaat is in April verlede jaar aan hom toegewys, gevolg deur Mthembu in Oktober. Die staatsaanklaer sal as Jansen van Vuuren se regsverteenwoordiger dien totdat die nuwe regsverteenwoordiger die leisels oorneem. Dries en Kobus Venter, Andrea se pa en broer, het Dinsdag na afloop van die hofsaak aan Maroela Media gesê dat hulle uiters teleurgesteld is. “Ons sal egter nie moed verloor nie, en glo geregtigheid sal geskied,” het ŉ moedelose Dries gesê. Maroela Media het vroeër berig Jansen van Vuuren het verlede Dinsdag gevra om vir psigiatriese evaluasie gestuur te word. Mthembu het aangevoer Jansen van Vuuren was onder die invloed van steroïde toe hy Andrea vermoor het. Die hof het dié versoek egter van die hand gewys en die verdediging was gereed om Dinsdag met die verhoor voort te gaan. ’n Paneel psigiaters het reeds in 2012 Jansen van Vuuren geestelik geëvalueer en bekend gemaak dat hy toerekeningsvatbaar was toe hy Andrea vermoor het.